ПРИЈЕГЛЕД 


ПРИЛОГ »МАЛЕ БИБЛИОТЕКЕ« 


БРОЈ ХУП. = мостаР 15--Х 1902. — ГОДИНА 1. 


ДР. ЉУБОМИР НЕДИЋ 
СРПСКИ КРИТИЧАР 

Н, Атлећ. 


Борба за и против Недића мало се 
опет разбуктала на жалост више у дне- 
вним листовима него у књижевним часо- 
писима, поводом његове смрти. Једнима 
он још једнако није никакав критичар, 
а другима је наш најгенијалнији крити- 
чар. Оне прве не треба ни побијати, јер 
је апсурдност њихова тврђења очевидна 
већ у доказивању ових других. Немамо 
ништа против назива: најгенијалнији срп- 
ски критичар, само ваља признати, у 
себи додати да су генијални српски кри- 
тичари у том случају врло плитки кад 
је најгенијалнији са свим површан. Недић 

је, нема спора, наш најбољи критичар. 
Поштован од малог броја изабраних, а 
омражен од великог броја сваковрсних 
— он је значајна појава у нашој књи- 
жевности последњих година. Али значај 
његов не истиче из његове личне вред- 
ности — него из бедности наших књи- 
жевних прилика. И кад се једном уздиг- 
немо и над хвалиоцима и кудиоцима 
његовим; кад и њега критички промо- 
тримо као што је он чинио са својим 
жртвама, без милости ал и без предра- 
суда — остаће, ако ништа друго не остане 
од позитивних тврђења његових, за узор 
млађима: његова озбиљност, искреност, 
и мушка смелост кад треба исказати 
своје убеђење, макар оно и не годило 
већини, која, на жалост, хоће и у лите- 
рарним питањима да решава као и у по- 
литичким, не по правди и истини, него 
по материјалној, опипљивој користи. По- 
томци ће нам се, уверен сам, чудити, 
што се оволика прашина подигла због 
Недића. Сведочиће им то новим доказом, 
како је тешка и већином узалудно - ко- 
мична борба против предрасуда, против 
мишљења прихваћеног, утврђеног без 

разлога; примљеног на веру. Сведочиће 
им Недић да у такој борби против пред- 
расуда највише страдају баш они, који 
су у основи и сами присталице тих пред- 
расуда. Не ће им, дакле, бити чудновато, 
што така борба брзо престаје бити, ако 
је у опште и била, начелна и постаје 
лична у којој се онда, наравно, не би- 
рају средства. А личност је, зна се, јед- 
на од оних апсолутних вредности, које 
се не дају негирати, нити ограничити 
релативношћу, јер она је безгранична. 
Није дакле неразумљиво, што је Недић, 
објективно оличена релативност, унесав- 
ши једном своју личност у борбу упи- 
њао се да из ње створи неке апсолутне 
вредности, према којима би одмерио на- 
ше писце. Али и најбезграничније су- 


бјективно осећање — у објективном све- 
ту јс ограничено, релативно. И његов 
апсолутни критеријум — не само да је 


по суштини својој далеко од критерија 
генијалних критичара, чак не може се 
приближити ни критеријуму једног есте- 
тичара моралисте као што је М. Арнолд 
(Машће Агпоіа) — него је и сувише 
обичан и управо једини према ком се у 

нас с малим изузстком Светозара Мар- 
ковића, мерило. Недићев захтев искре- 
ности, правог песничког одушевљења — 
управо је основ и језгра пређашњим 
мишљењима о нашим писцима. Нигде се 
то није изреком тврдило, јер се само 
собом разумевало. Није се могло ни за- 
мислити да се може певати без песнич- 
ког одушевљења, без искреног заноса. 
Чак ни монстрезна поезија Абердара и 
Мите Поповића није се могла замислити 
без те искрености. И са свим право. Та 
двојица доиста се ни замислити не могу 
без искрености. Само што песника чини 
стваралачка моћ, снага, енергија стварања 
а не искреност. Тешко је и у обичном 
животу одредити да ли је неко искрен 
или није, а некамо ли у књижевном. 
Срећа што то није потребно. С извесним 
претском објективности увек се може 
одредити да ли нечији рад заслужује на- 
ше поштовање, макар и без одобравања, 
наше дивљење ма и поред огорчености. 

Кад је Недић ставио искреност за 
основ свом критицизљу, он је, и у том 
је битна вредност његова, уочио разли- 
ку између разних искрености, разних 

искрених заноса. Уочио је да поред 
изворног, првобитног искреног заноса, 
који је у сваком уметнику — има и 
други вештачки занос, који није у сва- 
ком, и у којима јесте ни у тима није 
увек искрен. Из онога заноса рађају се 
љубавни, религијозни и др. песнички 
створови; из овога политичке песме, сла- 
вопоји културном напретку, осуде наси- 
ља ит. д. И у том критичком пречи- 
шћавању основе критицизма — сва је 
разлика између Недића и оних критичара 
пре и око њега. Пре нико није сумњао 
у искреност песничку за то се свако 
одушевљење у мање више лепој стихов- 
ској форми — сматрало за поезију — 
Недић је ударио на саму искреност, па 
је, очистивши је, т. ј. ограничивши је 
на првобитну искреност створио од ње 
свој критеријум, који је наравно критич- 
кији, али. исто тако пун противности, 
несугласности као и иређашњи. Он га 
није ослободио, јер искреност се не може 
ослободити — оног тона, карактера фа- 
милијарности који одликује сваку пред- 
"расуду, па п Недићеву. Јер искреност 
тако рећи, извире из фамилијарности; и 

како су наши књижевни односи и пре 
били а и сад су фамилијарни, то су и 
мишљења о писцима некако врло фами- 
лијарна. Да се у тој фамилијарности са 
свим изгубио онај осећај »дистанције па- 
тоса,« осећај страхопоштовања, удаље- 
ности који се има пред правим велика- 
ном — природна је ствар, као и то, да 
ни Недић, покрај све образованости 
своје, није познавао тога осећања, што 
најбоље сведочи његова љубав према 
писцима другог и нижег реда. Јер у тих 
писаца, којима недостаје снага уметнич- 
ког стварања једино је још та фамили- 
јарност, извесна топлина њена — што 
привлачи. Код правих великана дивите 
се стваралачкој сили, оној елементарној, 
природној моћи која из ничега ствара 
човека и светове; код оваких писаца 
поштујете љубав, с којом они врше свој 
уметнички позив, решавају своје умет- 
ничке задатке. За то, мислим, ништа ни- 
смо добили Недићевом заштитом Јакши- 
ћеве искрености, јер искреност Ђурина 
не тумачи онај напон његова генија, у 
којем су постајали јединствени створови 
његови. Нама се чини да је Змај са свом 

нсискреношћу, коју му Недић пребацује, 
велик лиричар; да је Лаза Костић са 
свом »пустоћом«, због које га Недић 
сатире, генијалан песник, богат, ствара- 
лачки, изворни уметник. Према свом кри- 
теријуму Недић је консеквентно морао 
осудити ову двојицу — само је сметнуо 
с ума да би Гете још куд и камо горе 
прошао и од Змаја и од Лазе кад би 
га неко мерио истом мером .као на пр. 
Кернера. Ово није само поставка, него 
чињеница. Позната једна популарна не- 
мачка историја књижевности консеквентно 
проглашује Хајнеа за никаквог песника 
а Кернера уздиже у небеса. Нико не ће 
спорити да они стихови Каћанскога које 
Недић истиче, имају лепоте — али ни 
безброј таких лепих стихова не може 
Каћанскога уздићи изнад Змаја, који је 
дубљи, језгровитији и онде тде су му 
стихови рђави, па и извештачени. 
Колико је у том изједначивању инфери- 
јорних духова с великанима похвалнога 
— не знам, покуднога је врло много. 
Психолошки је интересантно да Недић, 
аристократа по назорима заступа ниже 
књижевне сталеже, изједначује их с пра- 

вим аристократама од рођења. Ја са сво- 
јим демократским назорима осуђујем то 
на њему, јер мислим да је у обичном 
човеку и сувише слаба тежња за вишим, 
бољим; да је он доста глув за поклич 
Ехсе]зіог! па му се чини рђава услуга, 
ако се његови свакидашњи узори на пр. 
Шапчанин, Каћански и др. уздигну изнад 
оних идеала, које он треба да поштује, 
да научи скинути капу пред њима. 

И у том дезонорирању великана Не- 
дић је само израз, пример једног општег 
правила у нашој књижевности, правила 
које познају и други народи, и које 
стиче значаја кад завлада општа лаба- 
вост убеђења, кад идеали пређашњих ге- 
нерација изгубе вредност. Тада се ситни 
људи, мали духови, незнатни таленти, 
медијокритети и нижи од медијокритета 
усуђују решавати најтеже проблеме умет- 
ности, науке, друштвеног живота. Поми- 
слите само ко се све данас не бави про- 
блемом косовске епопеје; ко све данас 
не мисли да је дорастао попунити ону 
празнину у нашој књижевности, коју ве- 
ликани пређашње епохе, у јеку народ- 
нога покрета нису смели ни помислити 

да попуне; јер у том баш и јесте одлика 
средњаштва да оно не познаје своју снагу 
тј. слабост, нити је свесна тешкоће посла 
којега се лаћа. 


Не мислимо се упустити у анализу 
тог појава — довољно је констатовати ДА 
га је Недић санкцијонисао својим симпа- 
тијама према Шапчанину, Илијћу и др, 
својим тоталним несмислом за Змаја, Ко- 
стића, Светозара Марковића. 


Друга не мања мана Недићеве критике 
је та што је својим једностраним фор- 
мализмом затомио и онако слабо разви- 
јени у нас смисао за песничку садржи- 
ну, коју су, наравно у складној т. ј. од 
»садржине зависној« форми, без пого- 
вора сви великани сматрали суштином 
уметности, да и не спомињем изреком 
Шилера пре толиких других. Тако се може 
разумети да у нас још и данас о садр- 
жини владају најзастарелија мишљења, 
још се на пр. увек дели грађа на епску 
и драмску и мисли се да се само ехушви 
драмски мотиви могу с успехом драма- 
тисати а епски не могу ни у ком слу- 


чају. А у џесничкој форми имамо заступ- 
1 

ника најмодернијих праваца. Али осим 
овог злог послетка, формализам је и на 
саму Недићеву критику зло утицао, он 
му није дао да о писцу створи објектив- 
ну, потпуну слику, чак ни да ухвати 
битне црте дотичног писца. Тако на пр. 
Јакшићеве приповетке ни мало нису ути- 
цале на стварање Недићева мишљења о 
њему; он је и у њима видео само лепе 
слике, китњасте епитете. Што Јакшић у 
приповеткама приказује и друге стране 
свога многостраног талента, које иначе 
нису тако јасне и што физијономија ње- 
гова у њима добија дубљи да не каже- 
мо друкчији израв, него у лирици ње- 
говој — то Недић није умео схватити, 
ма да се трудио да ио Јакшићевим при- 
поветкама створи своје мишљење. Исто 
је тако јасно што је Недић могао поку- 
див »Ђудиће« похвалити Змајеву »Делију 
Девојку«, »Дечје песме«. Ту га је његов 
критеријум оставио и он се просто по- 
водио за већ признатим и утврђеним 
мишљењем. 


Али једно остаје: Све што је радио 
ма и грешио, радио је из убеђења, с љу- 

бављу и мушки. Особинс, које су у нас 
још увек рстке. 
Крушевац, августа 1902. 
Др. Светислав Стефановић 


— «а 
ИЗ ЛИСТОВА 


4- Борисав Станковић штампао је у 215 
свесци »Летописа«: »Божје људе. < Ове слике и 
црте из просјачког живота пуне су топлине и 
љубави према оној разној руљи што се вуче и 
чеврља по гробљима, које мирише на мајкину 
душицу и тамјан опојана гроба. Ова је књига 
одштампана засебно из »Летописа.« 

+ Г. Тодор Шкрбић превео је на мађарски 
»Босанска правица« од Мите Живковића, »/Ла- 
тинка« од Светозара Ђоровића, »Први топ« и 
»Ко је« од Бранислава Б. Нушића. Сви ови при- 
јеводи изишли су у »Рбсв Мар1б«-у. 

+ У 113 броју »Магодпје М№оуіпу« изишла 
је »Роеве« Јована Протића на словачком при- 
јеводу. Ова је шала штампана у »Хумористикону< 
»Мале Библиотеке«. 

4- У »Журналу для всбхља штампана је на 
руском језику приповијетка Лазе К. Лазаревића 
>Први пут с оцем на јутрењу. < 

+ У 450 броју »Магдебуршких Новина« 
изишао је подлистак Роберта Валдмилера »Срп- 
ске женске пјесме.« 

+ Фридрик С. Краус преводи Нушићеву 
драму »Пучина» на њемачки. Г. Краус је превео 
из »Мале Библиотеке« и нушићеву хумористичну 

скицу: »Прича о том како сам хтео да бацим 
мало светлости у српску историју.« 


+ У септембарској свесци »Учитеља« за 
ову годину изишла је прва половица хумори- 
стичних »Одломака из аутобиографије« Бр. Ђ. 
Нушића. У октобарској свесци изишла је друга 
пола. 


+ У посљедњој свесци »Летописа« сви су 
скоро реферати од г. Н(едељковића). Оцјењују 
се »Пјесме Авде Карабеговића,« »Последње при- 
поветке« Милорада П. Шапчанина, »Биједни љу- 
ди« Милана Будисављевића и »Враголије Вука 
Злоћевића« Јов. Ф. Иванишевића. 


+ У »Раду« Југославенске Академије у За- 
гребу изишла је расправа проф. Ђорђа Магара- 
шевића: »Рад дра Јована Суботића на школској 
књизи. « 

+ Др. Божидар Черовић написао је распра- 
ву у »Школском Вјеснику«; »језик Симе Милу- 


тиновића. « 
— 


КРОНИКА 


+ »Бранково Коло« доноси У 38 броју оцје- 
ну на »Речник српског и немачког језика« што 
га је приредио професор А. М. Матић. Послије 
многих приговора на ову књигу, критичар завр- 
шује са овим карактеристичним ријечима своју 
оцјену:  »Ипак не можемо а да не признамо г. 
писцу његову свестрану спрему. Он пише калеи- 
даре, он пише учбенике, аритметике, геометрије, 
он пише »о петлу,« па ето сад и немачки реч- 
ник, Нас онда неће изпенадити да ускоро доби- 

јемо из пера овог плодног писца и књиге под 
овим насловом: >Практична упутства бабицама«, 
»О регулисању Ђердапа«, »Кратак извод римског 
права«, » О вредности ноћних кавалеријских ата- 
ка«, »Тумачење православних канона« и најзад“ 
ако коме књижару затреба, и какав мали епос 
или роман. Шта све не може свестрано и солидно 
образован човек, само кад хоће, — да користи 
српској књижевној потреби, « Код нас се жочело 
много да тргује са књижевношћу; не пази се 
ко је за што позван, него гдје је какав стечај 
расписан. Коњевићеве »Књиге за народ« и многи 
други радови што их издају наша књижевна 
удружења најбоље нам илуструју ове литерарне 
Һифте. 

+ Управа Српске Књижевне Задруге, судећи 
по досадашњем лепом одзиву, на који су задру- 
гина издања наилазила у српских читалаца, с 
правом очекује да ће тај одзив бити све бољи 
п бољи, и у тој нади отвора упис и на једанае- 
сто редовно коло задругиних књига, у коме Ће 
бити ови списи: 1. »Скупљени драмати Ј. С, По- 
повића,« св. 1; 3. » Јоакима Вујића Путешествије 
по Србији, « свеска 11. с картом ондашње Србије 
и са сликама; 2. »Причања Вука Дојчевића« 
скупио и сложио Ст. М. Љубиша, св. 1; 4. 
»Приповетке Ђуре Јакшића,« свеска |; 5. »Ускок, ‹ 
роман С. Матавуља; 6. »Тарас Буљба« при- 
повијетке Николе В. Гољоља, у пријеводу Ми- 
лована Ђ. Глишића; и 7. »Порекло и постанак 
народа,« од В. Беџхота, у пријеводу д-р Драг. 
Мијушковића, 

4 Изишао је »Календар Матице Српске« 
за 1903 годину. Ово је, међу многим нашим до- 

брим календарима, најбољи и најинструктивнији 
у свима питањима нашег културног живота. Ми 
га најсрдачније препоручујемо. |Цест »Књига за 
народ,« заједно са календаром матичиним, стаје 
само 1 круну. 


+ На њемачком је језику изишла »Исто- 
рија пољске књижевности« од дра А. Брикнера. 
Александар Брикнер је професор славистике на 
берлинском универзитету, а родом је Пољак. Кри- 
тика хвали ово дјело као врло успјело и потпу- 
но тачно. Од колике је вриједности ова исто- 
рија књижевности, види се по томе што се поја- 
вила жеља да се дјело преведе на пољски 
језик. 


+ Енглеска модерна књижевност, која се 
не може похвалити са јаким талентима и инди- 
видуалитетима, добила је новог новелисту вели- 
ког дара са изразитим особинама. Име му је 
Јосиф Конрад. Он је поријеклом Славен, Пољак 
из Украјине. У његовом озбиљном схватању жи- 
вота и наклоности да износи мрачни и трагични 
материјал, провирује јасно његова славенска крв; 
једино опора моћ његова бића, која га често на 
Киплинга подсјећа, показује дио германског на- 
шљедства. Конрад је двадесет година пловио 
морем гдје је стекао неисирпиве грађе за своје 
приповијетке. 1896 године ожени се и окане се 
путовања. 


+ 8 децембра прославиће се 70 година од 
рођења Бјернстјерна Бјернзона. Његови пошто- 
ваоци отпочели су купити прилоге ради устано- 
ве овећег фонда коме би сам пјесник опредије- 
лио циљ. 

+ У 1. броју >Литерарног Еха« Вилхелм 
Белше говори од коликог су утјецаја пријестолни- 
це свјетске на лијепу књижевност. Говорећи о 
животу великих пријестолница, које данас ства- 
рају и одржавају једино декадентство, а не могу 
снажне и здраве духове да даљу, напомиње 
како су таки градови ипак значајне пролаз- 
не станице, кроз које ваља сви књижевници да 
прођу, како би се што јачи повратили свом до- 
му, гдје и ваља да раде. »Свјетски градови су 
просто једно ново вријеме, велика прљава капија, 
кроз коју мора свако једном проћи да би се 
попео на виши степен... Зато многи и сломију 
врат у овој мрачној капији.« 


+ О Хенрику Ибзену изишло је у њемач- 
кој књижевности до сада 65 разних књига. Као 
66 књига јавља се изврсна књига Рудолфа Ло- 
тара, што је скоро изишла у Лајпцигу у издању 
Е. А. Семана. Особина је ове књиге та, што 
ово дјело није писано само за литерате, а на- 
рочито се препоручује онима који би вољни били 
из ближе се тек упознати са животом и дјелима 
овог свјетског књижевника. 


+ Румунска краљица Јелисавета, у књи- 
жевности названа Кармен Силва, позвала је Тол- 
стоја у госте, камо ће писац и отићи те неко 
вријеме провести у Букарешту. 

+ Српски композитор Станислав Ст. Би- 
нички, довршио је оперу којој је либрето изра- 
дио Бранислав Ђ. Нушић, по својој приповијетци 
из »Рамазанских Вечери«: »Сали Пич,« Опера је 
у једном чину, а играће се још ове сезоне у 
Биограду. 

+ У Оранжу, у античком позоришту, да- 
вале су се овог љета »Фенићанка« од Еврипида 
(прерада Оеогвеѕ-я ЕлуоЛеј-а) и »Краљ Едип« 
од Софокла. Публика је оба комада са великим 


одушевљењем примила, 
ы 


ЧИТУЉА 


+ 16/29. септембра пронијела се муњевитом 
брзином вијест да је, напрасном смрћу, умро ве- 
лики свјетски романописац Емил Зола. Биље- 
жећи ово славно име у читуљу свјетских великана, 
постараћемо се да што скорије донесемо опшир- 
нији животопис и рад великог покојника. 


+ Незабиљежена је остала у нашој књи- 
жевности смрт познатог пољског приповједача 
Адолфа Гигасињског. Он је умро у августу ове 
године. Био је један од првих пољских романо- 
писаца, а нарочито се истицао као писац прича 
из животињског царства. Од његових радова пре- 
вед је покојни Рајко једну збирку на српски, 
која је у засебном издању изишла. 


Пошто је ова свеска задоцнила ради извје- 
сних потешкоћа у штампарији, настојаћемо да 
у кратком року надокнадимо и постигнемо тачан 
излазак. Уједно уз прву наредну свеску прилажемо 
обећани »Калепдар Мале Библиотеке« свима прет- 
платницима, осим оних у Босни и Херцегавини, 
којима ће се, чим пошаљу 12 хелера, ради би- 
љега, такође уз прву наредну свеску послати. 


ИВДАЊЕ И ШТАМПА ИЗДАВАЧКЕ КЊИЖАРНИЦЕ И ШТАМПАРСКО- 
УМЈЕТНИЧКОГ ЗАВОДА ПАХЕРА И КИСИЋА У МОСТАРУ. 


